title: Εκτελεστικός κανονισμός (ΕΕ) αριθ. 591/2014 της Επιτροπής, της 3ης Ιουνίου 2014 , για την παράταση των μεταβατικών περιόδων σε σχέση με τις απαιτήσεις ιδίων κεφαλαίων για ανοίγματα έναντι κεντρικών αντισυμβαλλομένων που προβλέπονται στους κανονισμούς του Ευρωπαϊκού Κοινοβουλίου και του Συμβουλίου (ΕΕ) αριθ. 575/2013 και (ΕΕ) αριθ. 648/2012  Κείμενο που παρουσιάζει ενδιαφέρον για τον ΕΟΧ

text:
               4.6.2014

               EL

               Επίσημη Εφημερίδα της Ευρωπαϊκής Ένωσης

               L 165/31

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 591/2014 ΤΗΣ ΕΠΙΤΡΟΠΉΣ
   της 3ης Ιουνίου 2014
   για την παράταση των μεταβατικών περιόδων σε σχέση με τις απαιτήσεις ιδίων κεφαλαίων για ανοίγματα έναντι κεντρικών αντισυμβαλλομένων που προβλέπονται στους κανονισμούς του Ευρωπαϊκού Κοινοβουλίου και του Συμβουλίου (ΕΕ) αριθ. 575/2013 και (ΕΕ) αριθ. 648/2012
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 575/2013 του Ευρωπαϊκού Κοινοβουλίου και του Συμβουλίου, της 26ης Ιουνίου 2013, σχετικά με τις απαιτήσεις προληπτικής εποπτείας για πιστωτικά ιδρύματα και επιχειρήσεις επενδύσεων και την τροποποίηση του κανονισμού (ΕΕ) αριθ. 648/2012 (1), και ιδίως το άρθρο 497 παράγραφος 3,
   Εκτιμώντας τα ακόλουθα:

               (1)

               Για την αποφυγή της διατάραξης των διεθνών χρηματοπιστωτικών αγορών και της δυσμενέστερης μεταχείρισης των ιδρυμάτων με την υποβολή τους σε υψηλότερες απαιτήσεις ιδίων κεφαλαίων κατά τη διάρκεια των διαδικασιών αδειοδότησης και αναγνώρισης υφιστάμενου κεντρικού αντισυμβαλλόμενου («CCP») ως αναγνωρισμένου κεντρικού αντισυμβαλλομένου («QCCP»), το άρθρο 497 παράγραφοι 1 και 2 του κανονισμού 575/2013 προέβλεψε μεταβατική περίοδο, κατά τη διάρκεια της οποίας θα θεωρούνται αναγνωρισμένοι κεντρικοί αντισυμβαλλόμενοι όλοι οι κεντρικοί αντισυμβαλλόμενοι με τους οποίους τα εγκατεστημένα στην Ένωση ιδρύματα εκκαθαρίζουν συναλλαγές.

               (2)

               Επιπλέον, ο κανονισμός (ΕΕ) αριθ. 575/2013 τροποποίησε τον κανονισμό (ΕΕ) αριθ. 648/2012 του Ευρωπαϊκού Κοινοβουλίου και του Συμβουλίου (2) όσον αφορά ορισμένες παραμέτρους υπολογισμού των απαιτήσεων ιδίων κεφαλαίων των ιδρυμάτων για ανοίγματα έναντι κεντρικών αντισυμβαλλομένων. Ως εκ τούτου, το άρθρο 89 παράγραφος 5α του κανονισμού (ΕΕ) αριθ. 648/2012 επιβάλλει σε ορισμένους κεντρικούς αντισυμβαλλομένους την υποχρέωση να κοινοποιούν, για περιορισμένο χρονικό διάστημα, το συνολικό ποσό του αρχικού περιθωρίου που έχουν εισπράξει από τα εκκαθαριστικά μέλη τους. Η εν λόγω μεταβατική περίοδος αντιστοιχεί στην οριζόμενη στο άρθρο 497 του κανονισμού (ΕΕ) αριθ. 575/2013.

               (3)

               Οι μεταβατικές περίοδοι που προβλέπονται στο άρθρο 497 παράγραφοι 1 και 2 του κανονισμού (ΕΕ) αριθ. 575/2013 και στο πρώτο και στο δεύτερο εδάφιο του άρθρο 89 παράγραφος 5α του κανονισμού (ΕΕ) αριθ. 648/2012 λήγουν στις 15 Ιουνίου 2014.

               (4)

               Το άρθρο 497 παράγραφος 3 του κανονισμού (ΕΕ) αριθ. 575/2013 εξουσιοδοτεί την Επιτροπή να εκδώσει εκτελεστική πράξη για την παράταση της ισχύος των μεταβατικών διατάξεων κατά έξι μήνες, σε εξαιρετικές περιστάσεις. Η εν λόγω παράταση πρέπει επίσης να εφαρμοστεί όσον αφορά τις προθεσμίες που ορίζονται στο άρθρο 89 παράγραφος 5α του κανονισμού (ΕΕ) αριθ. 648/2012.

               (5)

               Δεδομένου ότι οι διαδικασίες αδειοδότησης και αναγνώρισης των κεντρικών αντισυμβαλλομένων βρίσκονται ακόμη σε εξέλιξη, οι μεταβατικές περίοδοι που προβλέπονται στο άρθρο 497 παράγραφοι 1 και 2 του κανονισμού (ΕΕ) αριθ. 575/2013 και στο πρώτο και στο δεύτερο εδάφιο του άρθρο 89 παράγραφος 5α του κανονισμού (ΕΕ) αριθ. 648/2012 πρέπει να παραταθούν κατά έξι μήνες, δηλαδή έως τις 15 Δεκεμβρίου 2014.

               (6)

               Εάν δεν παραταθούν οι μεταβατικές περίοδοι, τα εγκατεστημένα στην Ένωση ιδρύματα (ή οι θυγατρικές τους που είναι εγκατεστημένες εκτός της Ένωσης) θα αντιμετωπίσουν σημαντική αύξηση των απαιτήσεων ιδίων κεφαλαίων για τα ανοίγματά τους έναντι εκείνων των κεντρικών αντισυμβαλλομένων που δεν έχουν ακόμη αδειοδοτηθεί ή αναγνωριστεί, ανάλογα με την περίπτωση. Τέτοιου είδους αύξηση, αν και θα είναι προσωρινή, θα μπορούσε δυνητικά να αποθαρρύνει τα ιδρύματα αυτά να συνεχίσουν να συμμετέχουν άμεσα στους εν λόγω κεντρικούς αντισυμβαλλομένους και θα μπορούσε ως εκ τούτου να προκαλέσει διατάραξη στις αγορές στις οποίες δραστηριοποιούνται οι εν λόγω κεντρικοί αντισυμβαλλόμενοι.

               (7)

               Ο παρών κανονισμός πρέπει να τεθεί σε ισχύ πριν από τις 16 Ιουνίου 2014 προκειμένου οι υφιστάμενες μεταβατικές περίοδοι να παραταθούν πριν από τη λήξη τους. Μεταγενέστερη έναρξη ισχύος θα μπορούσε να προκαλέσει διατάραξη στους κεντρικούς αντισυμβαλλομένους, στις αγορές στις οποίες αυτοί δραστηριοποιούνται και στα ιδρύματα που διατηρούν ανοίγματα έναντι των εν λόγω κεντρικών αντισυμβαλλομένων.

               (8)

               Τα μέτρα που προβλέπονται στον παρόντα κανονισμό είναι σύμφωνα με τη γνώμη της ευρωπαϊκής επιτροπής τραπεζών,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Οι μεταβατικές περίοδοι των 15 μηνών που προβλέπονται στο άρθρο 497 παράγραφοι 1 και 2 του κανονισμού (ΕΕ) αριθ. 575/2013 και στο πρώτο και στο δεύτερο εδάφιο του άρθρου 89 παράγραφος 5α του κανονισμού (ΕΕ) αριθ. 648/2012, αντιστοίχως, παρατείνονται κατά έξι μήνες.
   Άρθρο 2
   Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 3 Ιουνίου 2014.

            Για την Επιτροπή

            Ο Πρόεδρος

         José Manuel BARROSO

      (1)  ΕΕ L 176 της 27.6.2013, σ. 1.

      (2)  Κανονισμός (ΕΕ) αριθ. 648/2012 του Ευρωπαϊκού Κοινοβουλίου και του Συμβουλίου, της 4ης Ιουλίου 2012, για τα εξωχρηματιστηριακά παράγωγα, τους κεντρικούς αντισυμβαλλομένους και τα αρχεία καταγραφής συναλλαγών (ΕΕ L 201 της 27.7.2012, σ. 1).


title: Εκτελεστικός κανονισμός (ΕΕ) αριθ. 74/2012 της Επιτροπής, της 27ης Ιανουαρίου 2012 , σχετικά με τη δασμολογική κατάταξη ορισμένων εμπορευμάτων στη Συνδυασμένη Ονοματολογία

text:
               31.1.2012

               EL

               Επίσημη Εφημερίδα της Ευρωπαϊκής Ένωσης

               L 27/1

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 74/2012 ΤΗΣ ΕΠΙΤΡΟΠΉΣ
   της 27ης Ιανουαρίου 2012
   σχετικά με τη δασμολογική κατάταξη ορισμένων εμπορευμάτων στη Συνδυασμένη Ονοματολογία
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΟΚ) αριθ. 2658/87 του Συμβουλίου της 23ης Ιουλίου 1987 για τη δασμολογική και στατιστική ονοματολογία και το κοινό δασμολόγιο (1), και ιδίως το άρθρο 9 παράγραφος 1 στοιχείο α),
   Εκτιμώντας τα ακόλουθα:

               (1)

               Για να εξασφαλιστεί η ενιαία εφαρμογή της Συνδυασμένης Ονοματολογίας που προσαρτάται στον κανονισμό (ΕΟΚ) αριθ. 2658/87, είναι αναγκαίο να θεσπιστούν μέτρα όσον αφορά τη δασμολογική κατάταξη των εμπορευμάτων που αναφέρονται στο παράρτημα του παρόντος κανονισμού.

               (2)

               Ο κανονισμός (ΕΟΚ) αριθ. 2658/87 προβλέπει τους γενικούς κανόνες για την ερμηνεία της Συνδυασμένης Ονοματολογίας (ΣΟ). Οι εν λόγω κανόνες εφαρμόζονται επίσης σε κάθε άλλη ονοματολογία η οποία βασίζεται εν όλω ή εν μέρει στη ΣΟ ή προσθέτει σε αυτήν κάποια νέα υποδιαίρεση και θεσπίζεται με ειδικές διατάξεις της Ένωσης με σκοπό την εφαρμογή δασμολογικών και άλλων μέτρων σχετικά με τις εμπορευματικές συναλλαγές.

               (3)

               Κατ’ εφαρμογή αυτών των γενικών κανόνων τα εμπορεύματα που περιγράφονται στη στήλη (1) του πίνακα που παρατίθεται στο παράρτημα του παρόντος κανονισμού πρέπει να υπαχθούν στον κωδικό ΣΟ που εμφαίνεται στη στήλη (2), για τους λόγους που αναφέρονται στη στήλη (3) του εν λόγω πίνακα.

               (4)

               Είναι σκόπιμο να μπορεί ο κάτοχος δεσμευτικών δασμολογικών πληροφοριών, οι οποίες έχουν εκδοθεί από τις τελωνειακές αρχές των κρατών μελών σχετικά με την κατάταξη εμπορευμάτων στη συνδυασμένη ονοματολογία και δεν είναι σύμφωνες με τον παρόντα κανονισμό, να συνεχίσει να τις επικαλείται επί τρίμηνο, σύμφωνα με τις διατάξεις του άρθρου 12 παράγραφος 6 του κανονισμού (ΕΟΚ) αριθ. 2913/92 του Συμβουλίου, της 12ης Οκτωβρίου 1992, περί θεσπίσεως κοινοτικού τελωνειακού κώδικα (2).

               (5)

               Τα μέτρα που προβλέπει ο παρών κανονισμός είναι σύμφωνα με τη γνώμη της Επιτροπής Τελωνειακού Κώδικα,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Τα εμπορεύματα που περιγράφονται στη στήλη (1) του πίνακα που παρατίθεται στο παράρτημα κατατάσσονται στη Συνδυασμένη Ονοματολογία στον κωδικό ΣΟ που αναφέρεται στη στήλη (2) του εν λόγω πίνακα.
   Άρθρο 2
   Η επίκληση δεσμευτικής δασμολογικής πληροφορίας, που έχει εκδοθεί από τις τελωνειακές αρχές των κρατών μελών και δεν είναι σύμφωνη με τον παρόντα κανονισμό, μπορεί να συνεχιστεί επί τρίμηνο δυνάμει του άρθρου 12 παράγραφος 6 του κανονισμού (ΕΟΚ) αριθ. 2913/92.
   Άρθρο 3
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 27 Ιανουαρίου 2012.

            Για την Επιτροπή, εξ ονόματος του Προέδρου,
         Algirdas ŠEMETA

            Μέλος της Επιτροπής

      (1)  ΕΕ L 256 της 7.9.1987, σ. 1.

      (2)  ΕΕ L 302 της 19.10.1992, σ. 1.

      ΠΑΡΑΡΤΗΜΑ

                  Περιγραφή των εμπορευμάτων

                  Κατάταξη
                  (Κωδικός ΣΟ)

                  Αιτιολογία

                  (1)

                  (2)

                  (3)

                  Πλαίσιο από αλουμίνιο και σκληρυμένο γυαλί, διαστάσεων 140 x 30 cm περίπου (επονομαζόμενο «πλαίσιο ντους με υδρομασάζ»).
                  Το πλαίσιο φέρει αναμεικτική μπαταρία, 6 οριζόντια ακροφύσια υδρομασάζ, μια κεφαλή ντους χειρός με προστασία από την εναπόθεση αλάτων, μια άνω κεφαλή ντους με ευρεία ακτίνα ψεκασμού, και ένα ράφι για αντικείμενα λουτρού. Είναι επίσης εφοδιασμένο με διακόπτες ελέγχου για τη ρύθμιση της θερμοκρασίας του νερού, της ταχύτητάς του κλπ.
                  Το πλαίσιο είναι σχεδιασμένο για τοποθέτηση σε συμβατές ντουζιέρες λουτρού. Εκτός από τη λειτουργία ντους, παρέχει επίσης υδρομασάζ με στενές δέσμες νερού που εκρέει από τα στόμια υπό υψηλή πίεση.

                  9019 10 90

                  Η κατάταξη καθορίζεται από τους γενικούς κανόνες 1, 3 στοιχείο γ) και 6 για την ερμηνεία της Συνδυασμένης Ονοματολογίας (ΣΟ) και από το κείμενο των κωδικών ΣΟ 9019, 9019 10 και 9019 10 90.
                  Δεδομένου ότι το πλαίσιο αποτελείται από μια αναμεικτική μπαταρία με κεφαλές ντους της κλάσης 8481 και μια συσκευή μάλαξης (μασάζ) με 6 κινητά ακροφύσια υδρομασάζ της κλάσης 9019, θεωρείται τεχνούργημα που προκύπτει από τη συναρμολόγηση διαφόρων αντικειμένων κατά την έννοια του γενικού κανόνα 3 στοιχείο β).
                  Η απουσία πρόσθετων διατάξεων για την αύξηση της πίεσης του νερού, όπως αντλίας, δεν αποκλείει την κατάταξη των αντικειμένων που συνθέτουν τη συσκευή μασάζ στην κλάση 9019 (βλ. επίσης επεξηγηματικές σημειώσεις του Εναρμονισμένου Συστήματος για την κλάση 9019, (II) δεύτερο εδάφιο).
                  Με βάση τα αντικειμενικά χαρακτηριστικά και τις ιδιότητες των επιμέρους αντικειμένων, κανένα από αυτά δεν προσδίδει στο πλαίσιο τον ουσιώδη χαρακτήρα του.
                  Κατά συνέπεια, το πλαίσιο πρέπει να καταταχθεί στον κωδικό ΣΟ 9019 10 90 ως άλλη συσκευή μάλαξης (μασάζ).


title: Εκτελεστικός κανονισμός (ΕΕ) 2016/2075 της Επιτροπής, της 25ης Νοεμβρίου 2016, για τη διάθεση στην Ισπανία πρόσθετων ημερών στη θάλασσα εντός των διαιρέσεων ICES VΙΙΙc και ΙΧa εξαιρουμένου του κόλπου του Κάδιξ

text:
               26.11.2016

               EL

               Επίσημη Εφημερίδα της Ευρωπαϊκής Ένωσης

               L 320/32

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2016/2075 ΤΗΣ ΕΠΙΤΡΟΠΉΣ
   της 25ης Νοεμβρίου 2016
   για τη διάθεση στην Ισπανία πρόσθετων ημερών στη θάλασσα εντός των διαιρέσεων ICES VΙΙΙc και ΙΧa εξαιρουμένου του κόλπου του Κάδιξ
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) 2016/72 του Συμβουλίου, της 22ας Ιανουαρίου 2016, σχετικά με τον καθορισμό, για το 2016, για ορισμένα αποθέματα ιχθύων και ομάδες αποθεμάτων ιχθύων, των αλιευτικών δυνατοτήτων στα ενωσιακά ύδατα, και για τα ενωσιακά αλιευτικά σκάφη, σε ορισμένα μη ενωσιακά ύδατα, καθώς και για την τροποποίηση του κανονισμού (ΕΕ) αριθ. 2015/104 (1), και ιδίως το σημείο 8.5 του παραρτήματος IIB,
   Εκτιμώντας τα ακόλουθα:

               (1)

               Στον πίνακα Ι του παραρτήματος IΙΒ του κανονισμού (ΕΕ) 2016/72 ορίζεται ο μέγιστος αριθμός ημερών κατά τις οποίες τα ενωσιακά σκάφη ολικού μήκους ίσου ή μεγαλύτερου των 10 μέτρων, τα οποία φέρουν ή αναπτύσσουν τράτες, δανέζικες τράτες ή παρόμοια εργαλεία με μέγεθος ματιών ίσο ή μεγαλύτερο των 32 mm, απλάδια δίχτυα με μέγεθος ματιών ίσο ή μεγαλύτερο των 60 mm, ή παραγάδια βυθού, μπορούν να παραμένουν εντός των διαιρέσεων ICES VIΙΙc και ΙΧa, εξαιρουμένου του κόλπου του Κάδιξ, από την 1η Φεβρουαρίου 2016 έως τις 31 Ιανουαρίου 2017.

               (2)

               Σύμφωνα με το σημείο 8.5 του παραρτήματος IIB του κανονισμού (ΕΕ) 2016/72, η Επιτροπή μπορεί, βάσει των οριστικών παύσεων των αλιευτικών δραστηριοτήτων που διεξήχθησαν μεταξύ της 1ης Φεβρουαρίου 2015 και της 31ης Ιανουαρίου 2016, και με την επιφύλαξη των όρων που καθορίζονται στο σημείο 8.5 του παραρτήματος IΙΒ του κανονισμού (ΕΕ) 2016/72, να διαθέτει πρόσθετο αριθμό ημερών στη θάλασσα κατά τις οποίες ένα σκάφος μπορεί να λάβει άδεια από το κράτος μέλος σημαίας να είναι παρόν στη συναφή γεωγραφική περιοχή, όταν φέρει οποιοδήποτε ελεγχόμενο εργαλείο.

               (3)

               Στις 27 Μαΐου 2016, σύμφωνα με το σημείο 8.4 του παραρτήματος IIB του κανονισμού (ΕΕ) 2016/72, η Ισπανία υπέβαλε, μαζί με αποδεικτικά στοιχεία, αίτηση για τη διάθεση πρόσθετων ημερών στη θάλασσα με βάση την οριστική παύση των αλιευτικών δραστηριοτήτων. Στις 6 Ιουνίου 2016, η Ισπανία επιβεβαίωσε ότι 14 σκάφη έπαυσαν τις αλιευτικές τους δραστηριότητες από την 1η Φεβρουαρίου 2015 έως τις 31 Ιανουαρίου 2016.

               (4)

               Λαμβανομένων υπόψη των στοιχείων που υποβλήθηκαν στην Επιτροπή και εφαρμόζοντας τη μέθοδο υπολογισμού που προβλέπεται στο σημείο 8.2 του παραρτήματος IΙΒ του κανονισμού (ΕΕ) 2016/72, θα πρέπει να διατεθούν στην Ισπανία εννέα επιπλέον ημέρες στη θάλασσα από την 1η Φεβρουαρίου 2016 έως την 31η Ιανουαρίου 2017 για τα σκάφη που αναφέρονται στο σημείο 1 του εν λόγω παραρτήματος.

               (5)

               Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής αλιείας και υδατοκαλλιέργειας,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Ο μέγιστος αριθμός ημερών στη θάλασσα κατά τις οποίες η Ισπανία μπορεί να επιτρέψει σε σκάφος που φέρει τη σημαία της να είναι παρόν στις διαιρέσεις ICES VIIIc και IXa, εξαιρουμένου του Κόλπου του Κάδιξ, το οποίο φέρει ή αναπτύσσει ελεγχόμενο εργαλείο και δεν υπόκειται σε ειδικούς όρους, όπως προβλέπεται στον πίνακα Ι του παραρτήματος IΙΒ του κανονισμού (ΕΕ) 2016/72, αυξάνεται σε 126 ημέρες ετησίως.
   Άρθρο 2
   Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 25 Νοεμβρίου 2016.

            Για την Επιτροπή

            Ο Πρόεδρος

         Jean-Claude JUNCKER

      (1)  ΕΕ L 22 της 28.1.2016, σ. 1.


title: Εκτελεστικός κανονισμός (ΕΕ) αριθ. 530/2011 της Επιτροπής, της 30ής Μαΐου 2011 , σχετικά με τον καθορισμό των κατ’ αποκοπή τιμών κατά την εισαγωγή για τον προσδιορισμό της τιμής εισόδου ορισμένων οπωροκηπευτικών

text:
               31.5.2011

               EL

               Επίσημη Εφημερίδα της Ευρωπαϊκής Ένωσης

               L 143/14

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 530/2011 ΤΗΣ ΕΠΙΤΡΟΠΉΣ
   της 30ής Μαΐου 2011
   σχετικά με τον καθορισμό των κατ’ αποκοπή τιμών κατά την εισαγωγή για τον προσδιορισμό της τιμής εισόδου ορισμένων οπωροκηπευτικών
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 1234/2007 του Συμβουλίου, της 22ας Οκτωβρίου 2007, για τη θέσπιση κοινής οργάνωσης των γεωργικών αγορών και ειδικών διατάξεων για ορισμένα γεωργικά προϊόντα (ενιαίος κανονισμός ΚΟΑ) (1),
   Έχοντας υπόψη τον κανονισμό (ΕΚ) αριθ. 1580/2007 της Επιτροπής, της 21ης Δεκεμβρίου 2007, για τη θέσπιση κανόνων εφαρμογής των κανονισμών (ΕΚ) αριθ. 2200/96, (ΕΚ) αριθ. 2201/96 και (ΕΚ) αριθ. 1182/2007 του Συμβουλίου στον τομέα των οπωροκηπευτικών (2), και ιδίως το άρθρο 138 παράγραφος 1,
   Εκτιμώντας τα ακόλουθα:
   Ο κανονισμός (ΕΚ) αριθ. 1580/2007 προβλέπει, κατ’ εφαρμογή των αποτελεσμάτων των πολυμερών εμπορικών διαπραγματεύσεων του Γύρου της Ουρουγουάης, τα κριτήρια για τον καθορισμό από την Επιτροπή των κατ’ αποκοπή τιμών κατά την εισαγωγή από τρίτες χώρες, για τα προϊόντα και τις περιόδους που ορίζονται στο παράρτημα XV μέρος A, του εν λόγω κανονισμού,
   ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Οι κατ’ αποκοπή τιμές κατά την εισαγωγή που αναφέρονται στο άρθρο 138 του κανονισμού (ΕΚ) αριθ. 1580/2007 καθορίζονται στο παράρτημα του παρόντος κανονισμού.
   Άρθρο 2
   Ο παρών κανονισμός αρχίζει να ισχύει στις 31 Μαΐου 2011.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 30 Μαΐου 2011.

            Για την Επιτροπή, εξ ονόματος του Προέδρου,

         José Manuel SILVA RODRÍGUEZ

            Γενικός Διευθυντής Γεωργίας και Αγροτικής Ανάπτυξης

      (1)  ΕΕ L 299 της 16.11.2007, σ. 1.

      (2)  ΕΕ L 350 της 31.12.2007, σ. 1.

      ΠΑΡΑΡΤΗΜΑ
      Κατ’ αποκοπή τιμές κατά την εισαγωγή για τον προσδιορισμό της τιμής εισόδου ορισμένων οπωροκηπευτικών

                  (EUR/100 kg)

                  Κωδικός ΣΟ

                  Κωδικός των τρίτων χωρών (1)

                  Κατ’ αποκοπή τιμή κατά την εισαγωγή

                  0702 00 00

                  AL

                  64,0

                  MA

                  133,3

                  TR

                  67,3

                  ZZ

                  88,2

                  0707 00 05

                  AL

                  31,8

                  MK

                  28,2

                  TR

                  111,1

                  ZZ

                  57,0

                  0709 90 70

                  MA

                  86,8

                  TR

                  122,2

                  ZZ

                  104,5

                  0709 90 80

                  EC

                  23,2

                  ZZ

                  23,2

                  0805 10 20

                  EG

                  57,8

                  IL

                  54,0

                  MA

                  49,7

                  TR

                  74,4

                  ZZ

                  59,0

                  0805 50 10

                  AR

                  72,2

                  TR

                  68,8

                  ZA

                  127,2

                  ZZ

                  89,4

                  0808 10 80

                  AR

                  98,2

                  BR

                  79,0

                  CA

                  129,0

                  CL

                  79,0

                  CN

                  95,4

                  CR

                  69,1

                  NZ

                  112,2

                  US

                  102,6

                  UY

                  96,7

                  ZA

                  87,0

                  ZZ

                  94,8

                  0809 20 95

                  US

                  384,8

                  ZZ

                  384,8

         (1)  Ονοματολογία των χωρών που ορίζεται από τον κανονισμό (ΕΚ) αριθ. 1833/2006 της Επιτροπής (ΕΕ L 354 της 14.12.2006, σ. 19). Ο κωδικός «ZZ» αντιπροσωπεύει «άλλες χώρες καταγωγής».


title: Εκτελεστικός κανονισμός (ΕΕ) 2015/2297 της Επιτροπής, της 9ης Δεκεμβρίου 2015, για καθορισμό των κατ' αποκοπή τιμών εισαγωγής για τον προσδιορισμό της τιμής εισόδου ορισμένων οπωροκηπευτικών

text:
               10.12.2015

               EL

               Επίσημη Εφημερίδα της Ευρωπαϊκής Ένωσης

               L 324/11

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2015/2297 ΤΗΣ ΕΠΙΤΡΟΠΉΣ
   της 9ης Δεκεμβρίου 2015
   για καθορισμό των κατ' αποκοπή τιμών εισαγωγής για τον προσδιορισμό της τιμής εισόδου ορισμένων οπωροκηπευτικών
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, για τη θέσπιση κοινής οργάνωσης των αγορών γεωργικών προϊόντων και την κατάργηση των κανονισμών (ΕΟΚ) αριθ. 922/72, (ΕΟΚ) αριθ. 234/79, (ΕΚ) αριθ. 1037/2001 και (ΕΚ) αριθ. 1234/2007 του Συμβουλίου (1),
   Έχοντας υπόψη τον εκτελεστικό κανονισμό (ΕΕ) αριθ. 543/2011 της Επιτροπής, της 7ης Ιουνίου 2011, για τη θέσπιση λεπτομερών κανόνων εφαρμογής του κανονισμού (ΕΚ) αριθ. 1234/2007 του Συμβουλίου όσον αφορά τους τομείς των οπωροκηπευτικών και των μεταποιημένων οπωροκηπευτικών (2), και ιδίως το άρθρο 136 παράγραφος 1,
   Εκτιμώντας τα ακόλουθα:

               (1)

               Ο εκτελεστικός κανονισμός (ΕΕ) αριθ. 543/2011 προβλέπει, κατ' εφαρμογή των αποτελεσμάτων των πολυμερών εμπορικών διαπραγματεύσεων του Γύρου της Ουρουγουάης, τα κριτήρια για τον καθορισμό από την Επιτροπή των κατ' αποκοπή τιμών εισαγωγής από τρίτες χώρες, για τα προϊόντα και τις περιόδους που ορίζονται στο παράρτημα XVI μέρος A του εν λόγω κανονισμού.

               (2)

               Η κατ' αποκοπή τιμή εισαγωγής υπολογίζεται κάθε εργάσιμη ημέρα, σύμφωνα με το άρθρο 136 παράγραφος 1 του εκτελεστικού κανονισμού (ΕΕ) αριθ. 543/2011, λαμβανομένων υπόψη των ημερήσιων μεταβλητών στοιχείων. Συνεπώς, ο παρών κανονισμός θα πρέπει να αρχίσει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Οι κατ' αποκοπή τιμές εισαγωγής που αναφέρονται στο άρθρο 136 του εκτελεστικού κανονισμού (ΕΕ) αριθ. 543/2011 καθορίζονται στο παράρτημα του παρόντος κανονισμού.
   Άρθρο 2
   Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 9 Δεκεμβρίου 2015.

            Για την Επιτροπή,

            εξ ονόματος του Προέδρου,

         Jerzy PLEWA

            Γενικός Διευθυντής Γεωργίας και Αγροτικής Ανάπτυξης

      (1)  ΕΕ L 347 της 20.12.2013, σ. 671.

      (2)  ΕΕ L 157 της 15.6.2011, σ. 1.

      ΠΑΡΑΡΤΗΜΑ

         Οι κατ' αποκοπή τιμές εισαγωγής για τον προσδιορισμό της τιμής εισόδου ορισμένων οπωροκηπευτικών

                  (ευρώ/100 kg)

                  Κωδικός ΣΟ

                  Κωδικός τρίτων χωρών (1)

                  Κατ' αποκοπή τιμή εισαγωγής

                  0702 00 00

                  MA

                  84,6

                  TR

                  83,5

                  ZZ

                  84,1

                  0707 00 05

                  MA

                  94,1

                  TR

                  152,3

                  ZZ

                  123,2

                  0709 93 10

                  MA

                  65,2

                  TR

                  151,9

                  ZZ

                  108,6

                  0805 10 20

                  MA

                  68,7

                  TR

                  57,2

                  ZA

                  58,4

                  ZW

                  32,0

                  ZZ

                  54,1

                  0805 20 10

                  MA

                  72,2

                  ZZ

                  72,2

                  0805 20 30, 0805 20 50, 0805 20 70, 0805 20 90

                  TR

                  85,1

                  ZA

                  96,8

                  ZZ

                  91,0

                  0805 50 10

                  TR

                  88,5

                  ZZ

                  88,5

                  0808 10 80

                  AU

                  155,4

                  CL

                  81,7

                  NZ

                  213,1

                  US

                  82,6

                  ZA

                  143,1

                  ZZ

                  135,2

                  0808 30 90

                  CN

                  58,1

                  TR

                  132,0

                  ZZ

                  95,1

         (1)  Ονοματολογία των χωρών που ορίζεται στον κανονισμό (ΕΕ) αριθ. 1106/2012 της Επιτροπής, της 27ης Νοεμβρίου 2012, για την εφαρμογή του κανονισμού (ΕΚ) αριθ. 471/2009 του Ευρωπαϊκού Κοινοβουλίου και του Συμβουλίου για τις κοινοτικές στατιστικές του εξωτερικού εμπορίου με τις τρίτες χώρες, όσον αφορά την επικαιροποίηση της ονοματολογίας των χωρών και εδαφών (ΕΕ L 328 της 28.11.2012, σ. 7). Ο κωδικός «ZZ» αντιπροσωπεύει «άλλες χώρες καταγωγής».


title: Εκτελεστικός κανονισμός (ΕΕ) αριθ. 830/2014 της Επιτροπής, της 30ής Ιουλίου 2014 , για την τροποποίηση του κανονισμού (ΕΚ) αριθ. 1890/2005 του Συμβουλίου, του εκτελεστικού κανονισμού (ΕΕ) αριθ. 2/2012 του Συμβουλίου και του εκτελεστικού κανονισμού (ΕΕ) αριθ. 205/2013 του Συμβουλίου όσον αφορά το πεδίο ορισμού του προϊόντος που αποτελεί αντικείμενο των ισχυόντων μέτρων αντιντάμπινγκ σχετικά με συνδετήρες και μέρη αυτών από ανοξείδωτο χάλυβα, και όσον αφορά τις αιτήσεις επανεξέτασης για νέους εξαγωγείς, καθώς και για την πρόβλεψη δυνατότητας επιστροφής ή διαγραφής των δασμών σε ορισμένες περιπτώσεις

text:
               31.7.2014

               EL

               Επίσημη Εφημερίδα της Ευρωπαϊκής Ένωσης

               L 228/16

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 830/2014 ΤΗΣ ΕΠΙΤΡΟΠΉΣ
   της 30ής Ιουλίου 2014
   για την τροποποίηση του κανονισμού (ΕΚ) αριθ. 1890/2005 του Συμβουλίου, του εκτελεστικού κανονισμού (ΕΕ) αριθ. 2/2012 του Συμβουλίου και του εκτελεστικού κανονισμού (ΕΕ) αριθ. 205/2013 του Συμβουλίου όσον αφορά το πεδίο ορισμού του προϊόντος που αποτελεί αντικείμενο των ισχυόντων μέτρων αντιντάμπινγκ σχετικά με συνδετήρες και μέρη αυτών από ανοξείδωτο χάλυβα, και όσον αφορά τις αιτήσεις επανεξέτασης για νέους εξαγωγείς, καθώς και για την πρόβλεψη δυνατότητας επιστροφής ή διαγραφής των δασμών σε ορισμένες περιπτώσεις
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 1225/2009 του Συμβουλίου, της 30ής Νοεμβρίου 2009, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας (1), και ιδίως το άρθρο 9 παράγραφος 4 και το άρθρο 11 παράγραφοι 3, 5 και 6,
   Εκτιμώντας τα ακόλουθα:
   A.   ΔΙΑΔΙΚΑΣΙΑ

   1.   Ισχύοντα μέτρα

               (1)

               Με τον κανονισμό (ΕΚ) αριθ. 1890/2005 του Συμβουλίου (2) («ο αρχικός κανονισμός»), το Συμβούλιο επέβαλε οριστικό δασμό αντιντάμπινγκ («τα αρχικά μέτρα») στις εισαγωγές ορισμένων συνδετήρων και μερών αυτών από ανοξείδωτο χάλυβα («ΣΑΧ») καταγωγής Λαϊκής Δημοκρατίας της Κίνας («ΛΔΚ»), Ινδονησίας, Ταϊβάν, Ταϊλάνδης και Βιετνάμ.

               (2)

               Έπειτα από επανεξέταση ενόψει της λήξης της ισχύος των μέτρων («η επανεξέταση ενόψει της λήξης της ισχύος των μέτρων»), σύμφωνα με το άρθρο 11 παράγραφος 2 του κανονισμού (ΕΚ) αριθ. 1225/2009 («ο βασικός κανονισμός»), η οποία περιορίστηκε στα μέτρα που επιβλήθηκαν στις εισαγωγές καταγωγής ΛΔΚ και Ταϊβάν, τα αρχικά μέτρα που κυμαίνονταν από 11,4 % έως 27,4 % για τη ΛΔΚ και από 8,8 % έως 23,6 % για την Ταϊβάν παρατάθηκαν με τον κανονισμό (ΕΕ) αριθ. 2/2012 του Συμβουλίου (3) («ο κανονισμός για την επανεξέταση ενόψει της λήξης της ισχύος των μέτρων»).

               (3)

               Έπειτα από έρευνα κατά της καταστρατήγησης, σύμφωνα με το άρθρο 13 παράγραφος 3 του βασικού κανονισμού («έρευνα κατά της καταστρατήγησης»), ο οριστικός δασμός αντιντάμπινγκ που εφαρμόζεται για «όλες τις άλλες εταιρείες» της ΛΔΚ επεκτάθηκε στις εισαγωγές ΣΑΧ που αποστέλλονται από τις Φιλιππίνες, είτε δηλώνονται ως καταγωγής Φιλιππινών είτε όχι, με τον κανονισμό (ΕΕ) αριθ. 205/2013 του Συμβουλίου (4).

         2.   Έναρξη ενδιάμεσης επανεξέτασης

               (4)

               Ένας παραγωγός-εξαγωγέας της Ταϊβάν, η εταιρεία Sheh Kai Precision Co., Ltd, («ο αιτών»), υπέβαλε αίτηση για μερική ενδιάμεση επανεξέταση σύμφωνα με το άρθρο 11 παράγραφος 3 του βασικού κανονισμού. Ο αιτών ζήτησε την εξαίρεση ορισμένων τύπων συνδετήρων, συγκεκριμένα των διμεταλλικών συνδετήρων («ΔΜΣ»), από το πεδίο εφαρμογής των ισχυόντων μέτρων, λόγω των κατά τους ισχυρισμούς διαφορετικών φυσικών, χημικών και τεχνικών χαρακτηριστικών τους.

               (5)

               Η Ευρωπαϊκή Επιτροπή («η Επιτροπή»), αφού αποφάσισε ότι υπήρχαν αρκετά αποδεικτικά στοιχεία για την έναρξη μερικής ενδιάμεσης επανεξέτασης και έπειτα από διαβούλευση με τη συμβουλευτική επιτροπή, ανήγγειλε στις 6 Ιουνίου 2013 με ανακοίνωση («ανακοίνωση έναρξης»), η οποία δημοσιεύτηκε στην Επίσημη Εφημερίδα της Ευρωπαϊκής Ένωσης
                   (5), την έναρξη μερικής ενδιάμεσης επανεξέτασης των μέτρων αντιντάμπινγκ που εφαρμόζονται στις εισαγωγές ορισμένων συνδετήρων και μερών αυτών από ανοξείδωτο χάλυβα, καταγωγής ΛΔΚ και Ταϊβάν (6).

               (6)

               Η τρέχουσα επανεξέταση περιορίζεται στην εξέταση του πεδίου ορισμού του προϊόντος, προκειμένου να διευκρινιστεί κατά πόσον ορισμένοι τύποι ανοξείδωτων χαλυβδοκοχλίων, ιδίως ΔΜΣ, εμπίπτουν στο πεδίο εφαρμογής των αρχικών μέτρων, όπως αυτά παρατάθηκαν και επεκτάθηκαν.

         3.   Μέρη τα οποία αφορά η έρευνα

               (7)

               Η Επιτροπή ενημέρωσε σχετικά με την έναρξη της επανεξέτασης τους γνωστούς παραγωγούς της Ένωσης και τις ενώσεις τους, τους εισαγωγείς και τους χρήστες, τους αντιπροσώπους των χωρών εξαγωγής καθώς και όλους τους γνωστούς παραγωγούς στη ΛΔΚ και στην Ταϊβάν.

               (8)

               Η Επιτροπή ζήτησε πληροφορίες από όλα τα προαναφερόμενα μέρη και από τα τρίτα μέρη που αναγγέλθηκαν εντός της προθεσμίας που καθορίζεται στην ανακοίνωση έναρξης. Η Επιτροπή έδωσε επίσης στα ενδιαφερόμενα μέρη την ευκαιρία να γνωστοποιήσουν τις απόψεις τους γραπτώς και να ζητήσουν ακρόαση.

               (9)

               Δεκατρείς παραγωγοί-εξαγωγείς από την Ταϊβάν, ένας κινέζος παραγωγός-εξαγωγέας, ένας παραγωγός της Ένωσης, επτά εισαγωγείς και ένας χρήστης υπέβαλαν απάντηση στο ερωτηματολόγιο.

               (10)

               Επιπλέον, η ένωση που εκπροσωπεί τους παραγωγούς της Ένωσης —καταγγέλλοντες στην αρχική έρευνα και στην επανεξέταση ενόψει της λήξης της ισχύος των μέτρων— επιβεβαίωσε ότι καμία από τις εν λόγω εταιρείες δεν παράγει ΔΜΣ και, συνεπώς, δεν έχει γνώμη σχετικά με τα χαρακτηριστικά των ΔΜΣ.

               (11)

               Καμία από τις επιπλέον έξι ευρωπαϊκές ενώσεις παραγωγών που είναι γνωστές από την αρχική έρευνα δεν υπέβαλε πληροφορίες.

               (12)

               Δεν ζητήθηκε καμία ακρόαση κατά τη διάρκεια της έρευνας.

         4.   Επισκέψεις επαλήθευσης

               (13)

               Η Επιτροπή αναζήτησε και επαλήθευσε όλες τις πληροφορίες που έκρινε αναγκαίες. Πραγματοποιήθηκαν επισκέψεις επαλήθευσης στις εγκαταστάσεις των ακόλουθων εταιρειών:

                  Παραγωγός της Ένωσης

                           —

                           Reisser Schraubentechnik GmbH, Ingelfingen-Criesbach, Γερμανία

                  Εισαγωγέας της Ένωσης

                           —

                           Till and Whitehead Ltd., Cheltenham, Ηνωμένο Βασίλειο

                  Παραγωγοί-εξαγωγείς της Ταϊβάν

                           —

                           Sheh Kai Precision Co., Ltd, Kaohsiung, Ταϊβάν

                           —

                           Metalink Precision Industries Co., Ltd, Kaohsiung, Ταϊβάν

                           —

                           Sun Through Industrial Co., Ltd, Hemei Township, Ταϊβάν

         B.   ΥΠΟ ΕΞΕΤΑΣΗ ΠΡΟΪΟΝ ΚΑΙ ΠΡΟΪΟΝ ΠΟΥ ΑΠΟΤΕΛΕΙ ΑΝΤΙΚΕΙΜΕΝΟ ΤΗΣ ΕΠΑΝΕΞΕΤΑΣΗΣ

               (14)

               Το υπό εξέταση προϊόν, όπως ορίζεται στο άρθρο 1 παράγραφος 1 του κανονισμού για την επανεξέταση ενόψει της λήξης της ισχύος των μέτρων, είναι ορισμένοι συνδετήρες και μέρη αυτών από ανοξείδωτο χάλυβα, που υπάγονται στους κωδικούς ΣΟ 7318 12 10, 7318 14 10, 7318 15 30, 7318 15 51, 7318 15 61 και 7318 15 70, καταγωγής ΛΔΚ και Ταϊβάν.

               (15)

               Στην αίτηση επανεξέτασης ο αιτών ζήτησε την εξαίρεση ορισμένων συνδετήρων από ανοξείδωτο χάλυβα από το πεδίο εφαρμογής των ισχυόντων μέτρων αντιντάμπινγκ. Το προϊόν το οποίο ζητείται να εξαιρεθεί στην αίτηση επανεξέτασης ορίζεται από τον αιτούντα ως «διμεταλλικοί αυτοελικοτομημένοι κοχλίες (βίδες) και κοχλίες αυτόματης διάτρησης, που διαθέτουν κνήμη (κότσι) και κεφαλή από ανοξείδωτο χάλυβα και ένα σημείο από ανθρακούχο χάλυβα που επιτρέπει στον κοχλία να διατρήσει αυτόματα τη δική του πρότυπη οπή και να κόψει το δικό του νήμα σε σκληρό μέταλλο χάλυβα, που υπάγονται στον κωδικό ΣΟ ex 7318 14 10».

               (16)

               Ένας από τους συνεργασθέντες εισαγωγείς ισχυρίστηκε ότι η Επιτροπή έπρεπε να είχε κάνει διάκριση όχι μεταξύ ΔΜΣ και ΣΑΧ αλλά μεταξύ συνδετήρων αυτόματης διάτρησης και αυτοελικοτομημένων συνδετήρων, έτσι ώστε να αποκλείσει τους συνδετήρες αυτόματης διάτρησης από το πεδίο εφαρμογής των μέτρων αντιντάμπινγκ, ανεξάρτητα από το αν είναι ΔΜΣ ή ΣΑΧ.

               (17)

               Σκοπός της επανεξέτασης, όπως αναγράφεται στην αίτηση που υπέβαλε ο αιτών και όπως επισημαίνεται ειδικότερα στο σημείο 4 πρώτο εδάφιο της ανακοίνωσης έναρξης είναι ακριβώς να εξεταστεί κατά πόσον οι διμεταλλικοί αυτοελικοτομημένοι κοχλίες και οι κοχλίες αυτόματης διάτρησης θα πρέπει να εξαιρεθούν από το πεδίο ορισμού του προϊόντος που σήμερα υπόκειται σε μέτρα αντιντάμπινγκ. Συνεπώς, ο ισχυρισμός αυτός έπρεπε να απορριφθεί.

               (18)

               Παράλληλα, η Επιτροπή έλαβε υπόψη τις διαφορές μεταξύ συνδετήρων αυτόματης διάτρησης και αυτοελικοτομημένων συνδετήρων. Αυτό αντικατοπτρίζεται στην τροποποίηση του ορισμού που έδωσε ο αιτών και αναφέρεται στην αιτιολογική σκέψη 15, όπως επισημαίνεται στην αιτιολογική σκέψη 19.

               (19)

               Για τους σκοπούς της παρούσας επανεξέτασης, ως «ΔΜΣ» νοούνται: οι διμεταλλικοί κοχλίες αυτόματης διάτρησης, που διαθέτουν κνήμη (κότσι) και κεφαλή από ανοξείδωτο χάλυβα και ένα σημείο και νήματα με κόμπους από ανθρακούχο χάλυβα, που είναι κολλημένα μεταξύ τους έτσι ώστε να μπορεί ο κοχλίας να διατρήσει αυτόματα τη δική του πρότυπη οπή και να κόψει το δικό του νήμα σε σκληρό μέταλλο χάλυβα· και οι διμεταλλικοί αυτοελικοτομημένοι κοχλίες, που διαθέτουν κνήμη (κότσι) και κεφαλή από ανοξείδωτο χάλυβα και νήματα με κόμπους από ανθρακούχο χάλυβα, που είναι κολλημένα μεταξύ τους έτσι ώστε να μπορεί ο κοχλίας να κόψει το δικό του νήμα σε σκληρό μέταλλο χάλυβα· και οι δύο υπάγονται στον κωδικό ΣΟ ex 7318 14 10.

               (20)

               Ο ΔΜΣ είναι ένα σχετικά νέο προϊόν στην αγορά, το οποίο αναπτύχθηκε με σκοπό να συνδυάσει σε έναν συνδετήρα τα σημαντικότερα χαρακτηριστικά των συνδετήρων από ανθρακούχο χάλυβα και των συνδετήρων από ανοξείδωτο χάλυβα, και ειδικότερα, τη σκληρότητα του ανθρακούχου χάλυβα και την αντίσταση του ανοξείδωτου χάλυβα. Οι ΔΜΣ παράγονται με συγκόλληση ενός τμήματος ανθρακούχου χάλυβα σε ένα τμήμα ανοξείδωτου χάλυβα και, έτσι, λαμβάνεται ένας συνδετήρας αυτόματης διάτρησης και/ή ένας αυτοελικοτομημένος συνδετήρας ο οποίος έχει ένα σημείο και νήματα με κόμπους (στην περίπτωση των αυτοελικοτομημένων συνδετήρων, μόνο νήματα με κόμπους, καθώς δεν υπάρχει σημείο) από ανθρακούχο χάλυβα, ενώ η κνήμη με περαιτέρω νήματα και η κεφαλή είναι από ανοξείδωτο χάλυβα.

               (21)

               Οι εν λόγω ΔΜΣ είναι σε θέση να διεισδύσουν σε μεταλλικά φύλλα ακόμη και έως 25 mm πάχους χωρίς να χρειάζεται να προηγηθεί διάτρηση, ενώ οι συνήθεις ΣΑΧ μπορούν να διεισδύουν μόνο σε μεταλλικά φύλλα πάχους 3 mm κατ' ανώτατο όριο. Παράλληλα, οι ΔΜΣ διατηρούν την ανθεκτικότητά τους ως προς τη διάβρωση και, ως εκ τούτου, είναι κατάλληλοι για υπαίθριες εφαρμογές, όπως παράθυρα και στέγες, και για χρήση σε χημικώς επιθετικά περιβάλλοντα, όπως πισίνες και ορισμένα εργοστάσια.

         Γ.   ΠΟΡΙΣΜΑΤΑ ΤΗΣ ΕΡΕΥΝΑΣ

      Μεθοδολογία

               (22)

               Κατά τη διάρκεια τόσο της αρχικής έρευνας όσο και της έρευνας επανεξέτασης ενόψει της λήξης της ισχύος των μέτρων δεν έγινε διάκριση μεταξύ ΔΜΣ και ΣΑΧ. Με άλλα λόγια, συλλέχθηκαν στοιχεία μόνο σχετικά με τους διάφορους τύπους ανοξείδωτου χάλυβα που χρησιμοποιείται ως πρώτη ύλη για τους συνδετήρες, αλλά όχι σχετικά με τους συνδετήρες που περιέχουν τόσο ανοξείδωτο χάλυβα όσο και ανθρακούχο χάλυβα ως πρώτη ύλη.

               (23)

               Μετά την τελική γνωστοποίηση κατά την επανεξέταση ενόψει της λήξης της ισχύος των μέτρων, ένα ενδιαφερόμενο μέρος ισχυρίστηκε ότι οι διμεταλλικοί συνδετήρες δεν θα πρέπει να συμπεριλαμβάνονται στο πεδίο ορισμού του προϊόντος, λόγω των σημαντικών διαφορών σε σχέση με τους συνδετήρες από ανοξείδωτο χάλυβα όσον αφορά τη μοναδιαία τιμή πώλησης, το κόστος παραγωγής, τα βασικά φυσικά και τεχνικά χαρακτηριστικά (πρώτη ύλη), καθώς και τις εφαρμογές (7). Ωστόσο, όπως εξηγείται στην αιτιολογική σκέψη 21 του κανονισμού για την επανεξέταση ενόψει της λήξης της ισχύος των μέτρων, το πεδίο ορισμού του προϊόντος δεν μπορεί να τροποποιηθεί στο πλαίσιο μιας επανεξέτασης ενόψει της λήξης της ισχύος των μέτρων.

               (24)

               Για να αξιολογηθεί κατά πόσον οι ΔΜΣ καλύπτονται από τα αρχικά μέτρα, εξετάστηκε κατά πόσον οι ΔΜΣ και οι ΣΑΧ είχαν τα ίδια βασικά φυσικά, χημικά και τεχνικά χαρακτηριστικά και τις ίδιες τελικές χρήσεις. Σ' αυτό το πλαίσιο, αξιολογήθηκαν επίσης η εναλλαξιμότητα και ο ανταγωνισμός μεταξύ των δύο τύπων συνδετήρων.

      Βασικά φυσικά, χημικά και τεχνικά χαρακτηριστικά

      Φυσικά χαρακτηριστικά

               (25)

               Η κύρια φυσική διαφορά μεταξύ ΔΜΣ και ΣΑΧ είναι το γεγονός ότι οι ΔΜΣ αποτελούνται από δύο διαφορετικά είδη χάλυβα συγκολλημένα μεταξύ τους, ενώ οι τυποποιημένοι ΣΑΧ τεμαχίζονται και δημιουργούνται από απλό σύρμα ανοξείδωτου χάλυβα. Στην περίπτωση των ΔΜΣ, τρία έως τέσσερα νήματα με κόμπους και το σημείο διάτρησης αποτελούνται από ανθρακούχο χάλυβα, ενώ η κεφαλή και η κνήμη (κότσι) είναι από ανοξείδωτο χάλυβα.

               (26)

               Εκτός αν υπάρχει ειδική επίστρωση, το μέρος του ΔΜΣ από ανοξείδωτο χάλυβα μπορεί να διακριθεί οπτικά από το μέρος του ΔΜΣ από ανθρακούχο χάλυβα. Πρέπει να σημειωθεί ότι στις περισσότερες περιπτώσεις οι συνδετήρες υποβάλλονται σε διαδικασία επίστρωσης, η οποία βελτιώνει περαιτέρω την αντίστασή τους στη διάβρωση και, ως εκ τούτου, ενδέχεται να μη μπορεί να γίνει διάκριση μεταξύ ΣΑΧ και ΔΜΣ με γυμνό μάτι.

               (27)

               Ωστόσο, οι ΔΜΣ έχουν μαγνητικές ιδιότητες στο μέρος τους από ανθρακούχο χάλυβα, που είναι ένα σημαντικό χαρακτηριστικό το οποίο χρησιμοποιείται για να διακρίνονται από τους ΣΑΧ.

      Τεχνικά χαρακτηριστικά

               (28)

               Οι ΔΜΣ έχουν την ικανότητα διάτρησης και διείσδυσης σε σκληρά και παχιά μεταλλικά φύλλα λόγω της συνιστώσας τους από ανθρακούχο χάλυβα. Οι ΣΑΧ δεν έχει αυτή την ικανότητα λόγω των χαρακτηριστικών του ανοξείδωτου χάλυβα.

      Χημικά χαρακτηριστικά

               (29)

               Λόγω της περιεκτικότητάς τους σε ανθρακούχο χάλυβα, η χημική σύνθεση των ΔΜΣ είναι διαφορετική από εκείνη των ΣΑΧ, οι οποίοι αποτελούνται αποκλειστικά από ανοξείδωτο χάλυβα.

      Συμπέρασμα

               (30)

               Με βάση τα ανωτέρω, συνάγεται το συμπέρασμα ότι, ακόμη και αν οι ΔΜΣ μπορεί να φαίνονται από φυσικής πλευράς όμοιοι με τους ΣΑΧ (όταν έχουν υποβληθεί σε διαδικασία επίστρωσης), έχουν διαφορετικά βασικά φυσικά, τεχνικά και χημικά χαρακτηριστικά από εκείνα των ΣΑΧ.

      Τελική χρήση και εναλλαξιμότητα

               (31)

               Η Επιτροπή εκτίμησε κατά πόσον οι διαπιστωθείσες διαφορές ως προς τα φυσικά, χημικά και τεχνικά χαρακτηριστικά συνεπάγονται διαφορετική τελική χρήση και αντίληψη της αγοράς για τους ΔΜΣ και τους ΣΑΧ.

               (32)

               Διαπιστώθηκε ότι οι ΔΜΣ χρησιμοποιούνται κυρίως στις υπαίθριες μεταλλικές στέγες, στη μεταλλική επένδυση, στις εφαρμογές πλαισίωσης παραθύρων και σε κατασκευές εντός στεγασμένων χώρων σε χημικώς επιθετικά περιβάλλοντα, όπως στις πισίνες και σε ορισμένα εργοστάσια. Όλες αυτές οι εφαρμογές απαιτούν συνήθως μεταλλικά φύλλα διαφόρων κατηγοριών πάχους προσδεδεμένα μεταξύ τους ή στερεωμένα σε άλλα υλικά, όπως τα στρώματα μόνωσης των διαφόρων συσσωματωμάτων. Σε όλες αυτές τις εφαρμογές, η χρήση συνδετήρων ανθεκτικών στη διάβρωση είναι πολύ σημαντική για τους πελάτες, και μάλιστα σε ορισμένες περιπτώσεις/χώρες αποτελεί νομική απαίτηση.

               (33)

               Οι ΔΜΣ έχουν σχεδιαστεί ειδικά για να ικανοποιούν τις απαιτήσεις των εν λόγω εφαρμογών, έχοντας την ικανότητα διάτρησης και διείσδυσης σε όλα τα είδη επιφανειών, όπου συμπεριλαμβάνονται τα παχιά μεταλλικά φύλλα (όπως οι συνδετήρες από ανθρακούχο χάλυβα) και, παράλληλα, έχοντας την ικανότητα να ανθίστανται στη διάβρωση (όπως οι συνδετήρες από ανοξείδωτο χάλυβα).

               (34)

               Ο μοναδικός συνεργασθείς παραγωγός της Ένωσης ισχυρίστηκε ότι το ίδιο αποτέλεσμα, δηλαδή η πρόσδεση διαφόρων επιφανειών μεταξύ τους, μπορεί να επιτευχθεί τόσο με τους ΔΜΣ όσο και με τους ΣΑΧ. Σύμφωνα με την εν λόγω εταιρεία, η μόνη διαφορά συνίσταται στον τρόπο με τον οποίο διεισδύει ο κοχλίας, δηλαδή με ή χωρίς προδιάτρηση. Προδιάτρηση σημαίνει ότι, ως πρώτο στάδιο, διανοίγονται οπές με διατρητικό μηχάνημα το οποίο ποικίλλει ανάλογα με το υλικό. Κατόπιν διεισδύουν οι κοχλίες ως δεύτερο στάδιο των εργασιών. Η προδιάτρηση είναι απαραίτητη όταν χρησιμοποιούνται ΣΑΧ και μεταλλικά φύλλα. Για τον λόγο αυτό, η εν λόγω εταιρεία θεωρεί ότι η επιλογή μεταξύ ΣΑΧ και ΔΜΣ είναι απλώς μια οικονομική απόφαση επιλογής μεταξύ υψηλότερου κόστους εργασίας ή υψηλότερου κόστους υλικών.

               (35)

               Ωστόσο, η έρευνα κατέδειξε ότι, στην πράξη, η μέθοδος της προδιάτρησης δεν απαιτεί μόνο πολύ χρόνο και εργασία, αλλά, σε ορισμένες εφαρμογές (ιδίως στην πλαισίωση παραθύρων) δεν είναι καν εφικτή. Ο λόγος είναι ότι η μέθοδος αυτή θα απαιτούσε την προδιάτρηση τριών ή και περισσότερων διαφορετικών επιφανειών, καθεμίας με διαφορετικό τύπο διατρητικού μηχανήματος, και στη συνέχεια, την απόλυτη ευθυγράμμιση μεταξύ τους, για να διεισδύσουν οι ΣΑΧ. Κατά συνέπεια, σε τέτοιες περιπτώσεις χρησιμοποιούνται μάλλον συνδετήρες αμιγώς από ανθρακούχο χάλυβα ως εναλλακτική λύση στους ΔΜΣ, παρά ΣΑΧ. Η λύση των συνδετήρων αμιγώς από ανθρακούχο χάλυβα δεν πληροί την απαίτηση της αντοχής στη διάβρωση.

               (36)

               Επιπλέον, κατά την προδιάτρηση, στην περίπτωση παχύτερων μεταλλικών επιφανειών, οι ΣΑΧ που διεισδύουν δεν θα είναι σε θέση να διαμορφώσουν τα δικά τους εσωτερικά σπειρώματα και, κατά συνέπεια, η αντοχή στην έλξη θα είναι χαμηλότερη απ' ό,τι στην περίπτωση των ΔΜΣ (ή των συνδετήρων από ανθρακούχο χάλυβα).

               (37)

               Βάσει των ανωτέρω, ο ισχυρισμός που αναφέρεται στην αιτιολογική σκέψη 34 θα πρέπει να απορριφθεί.

               (38)

               Συνάγεται το συμπέρασμα ότι οι διαφορές που διαπιστώθηκαν ως προς τα φυσικά, τεχνικά και χημικά χαρακτηριστικά έχουν αντίκτυπο στην τελική χρήση των ΔΜΣ. Αντίθετα με τους ΣΑΧ, οι ΔΜΣ ικανοποιούν μάλλον ειδικές λειτουργίες, και η χρήση τους περιορίζεται σε συγκεκριμένα τμήματα της αγοράς, όπως οι υπαίθριες μεταλλικές κατασκευές, η πλαισίωση παραθύρων και ορισμένες κατασκευές εντός στεγασμένων χώρων σε χημικώς επιθετικά περιβάλλοντα.

      Διαφορές όσον αφορά τη διαδικασία παραγωγής, το κόστος και τις τιμές

               (39)

               Η έρευνα κατέδειξε ότι η διαδικασία παραγωγής των ΔΜΣ διαφέρει σημαντικά από εκείνη των ΣΑΧ, έχοντας ορισμένα πρόσθετα στάδια παραγωγής, άλλα μηχανήματα και τεχνογνωσία. Ιδίως η συγκόλληση και η επαγωγική θέρμανση μπορεί να θεωρηθούν δαπανηρά, μοναδικά και τεχνολογικώς ευαίσθητα στάδια παραγωγής που αφορούν μόνο τους ΔΜΣ.

               (40)

               Επιβεβαιώθηκε επίσης ότι οι εν λόγω διαφορές στη διαδικασία παραγωγής συνεπάγονται σημαντικά υψηλότερο κόστος παραγωγής και τιμές των ΔΜΣ. Η διαφορά στο κόστος παραγωγής για παρόμοιο τύπο ΔΜΣ και ΣΑΧ μπορεί να ποικίλλει από 40 % έως 150 % ανάλογα με τη μέθοδο παραγωγής και το είδος/μήκος των συνδετήρων, ενώ οι διαφορές τιμών μπορεί να υπερβαίνουν το 400 %.

               (41)

               Η σημαντική διαφορά στις τιμές (και στο κόστος) μεταξύ των ΔΜΣ και των ΣΑΧ έχει ως συνέπεια οι ΔΜΣ να μην χρησιμοποιούνται στις περιπτώσεις στις οποίες μπορούν να χρησιμοποιηθούν οι ΣΑΧ με το ίδιο αποτέλεσμα, ιδίως στη στερέωση επιφανειών που δεν είναι από παχύ μέταλλο. Το γεγονός αυτό ενισχύει το συμπέρασμα της αιτιολογικής σκέψης 38 ότι οι καταναλωτές γνωρίζουν καλά τις διαφορές μεταξύ αυτών των δύο τύπων συνδετήρων και τους θεωρούν διαφορετικά προϊόντα.

         Δ.   ΣΥΜΠΕΡΑΣΜΑ ΣΧΕΤΙΚΑ ΜΕ ΤΟ ΦΑΣΜΑ ΤΩΝ ΠΡΟΪΟΝΤΩΝ

               (42)

               Οι ανωτέρω διαπιστώσεις δείχνουν ότι οι ΔΜΣ έχουν διαφορετικά φυσικά, χημικά και τεχνικά χαρακτηριστικά από τους ΣΑΧ και ότι οι διαφορές αυτές έχουν σημασία για την τελική χρήση και την αντίληψη της αγοράς για τους ΔΜΣ.

               (43)

               Η εναλλαξιμότητα μεταξύ ΔΜΣ και ΣΑΧ είναι μάλλον περιορισμένη, διότι, στις περισσότερες περιπτώσεις οι ΣΑΧ δεν μπορούν να χρησιμοποιούνται με το ίδιο αποτέλεσμα ως ΔΜΣ. Ελλείψει ΔΜΣ, οι χρήστες θα στραφούν μάλλον σε συνδετήρες από ανθρακούχο χάλυβα. Επιπλέον, η εναλλαξιμότητα μεταξύ ΣΑΧ και ΔΜΣ εμποδίζεται από τη σημαντική διαφορά στην τιμή των δύο προϊόντων.

               (44)

               Λόγω των διαφορών που αναφέρονται ανωτέρω, συνάγεται το συμπέρασμα ότι οι ΔΜΣ δεν εμπίπτουν στο πεδίο ορισμού του προϊόντος της αρχικής έρευνας και ότι τα μέτρα που επιβλήθηκαν με την αρχική έρευνα δεν θα έπρεπε να εφαρμοστούν για τις εισαγωγές ΔΜΣ. Κατά συνέπεια, το πεδίο εφαρμογής των μέτρων θα πρέπει να αποσαφηνιστεί αναδρομικά με τροποποίηση του κανονισμού (ΕΚ) αριθ. 1890/2005, του εκτελεστικού κανονισμού (ΕΕ) αριθ. 2/2012 και του εκτελεστικού κανονισμού (ΕΕ) αριθ. 205/2013.

         Ε.   ΕΠΑΝΕΞΕΤΑΣΗ ΓΙΑ ΝΕΟΥΣ ΕΞΑΓΩΓΕΙΣ

               (45)

               Σύμφωνα με το άρθρο 11 παράγραφος 4 του βασικού κανονισμού, θα πρέπει στον κανονισμό για την επανεξέταση ενόψει της λήξης της ισχύος των μέτρων να υπάρξει πρόβλεψη για αιτήσεις επανεξέτασης για νέους εξαγωγείς.

         ΣΤ.   ΑΝΑΔΡΟΜΙΚΗ ΕΦΑΡΜΟΓΗ

               (46)

               Δεδομένου ότι η παρούσα έρευνα επανεξέτασης περιορίζεται στην αποσαφήνιση του πεδίου ορισμού του προϊόντος, και καθώς οι ΔΜΣ δεν θα έπρεπε να καλύπτονται από τα αρχικά μέτρα, για να αποτραπεί η πρόκληση επακόλουθης ζημίας στους εισαγωγείς του προϊόντος, κρίνεται σκόπιμο να ισχύουν τα συμπεράσματα αναδρομικά από την ημερομηνία έναρξης ισχύος του αρχικού κανονισμού, συμπεριλαμβανομένων οποιωνδήποτε εισαγωγών που υπόκεινταν σε προσωρινούς δασμούς κατά το διάστημα μεταξύ 22 Μαΐου 2005 και 19 Νοεμβρίου 2005.

               (47)

               Στην ανακοίνωση για την έναρξη της διαδικασίας επανεξέτασης, ζητήθηκε ρητά από τα ενδιαφερόμενα μέρη να υποβάλουν τις παρατηρήσεις τους σχετικά με την ενδεχόμενη αναδρομική εφαρμογή των συμπερασμάτων. Δύο εισαγωγείς εξέφρασαν την υποστήριξή τους για την αναδρομική εφαρμογή και κανένα από τα ενδιαφερόμενα μέρη δεν διατύπωσαν την αντίθεσή τους ως προς την αναδρομική εφαρμογή των αποτελεσμάτων της επανεξέτασης.

               (48)

               Συνεπώς, οι προσωρινοί δασμοί που εισπράχθηκαν οριστικά και οι οριστικοί δασμοί αντιντάμπινγκ που καταβάλλονται για τις εισαγωγές ΔΜΣ στην Ένωση σύμφωνα με τον κανονισμό (ΕΚ) αριθ. 1890/2005, καθώς και οι οριστικοί δασμοί αντιντάμπινγκ που καταβάλλονται για τις εισαγωγές ΔΜΣ στην Ένωση σύμφωνα με τις διατάξεις του εκτελεστικού κανονισμού (ΕΕ) αριθ. 2/2012, όπως επεκτάθηκαν με τον εκτελεστικό κανονισμό (ΕΕ) αριθ. 205/2013 στις εισαγωγές ορισμένων συνδετήρων από ανοξείδωτο χάλυβα που αποστέλλονται από τις Φιλιππίνες, είτε δηλώνονται ως καταγωγής Φιλιππινών είτε όχι, θα πρέπει να επιστραφούν ή να διαγραφούν. Για την επιστροφή ή τη διαγραφή πρέπει να υποβληθεί αίτηση στις εθνικές τελωνειακές αρχές σύμφωνα με την ισχύουσα τελωνειακή νομοθεσία.

               (49)

               Η παρούσα επανεξέταση δεν επηρεάζει την ημερομηνία λήξης του κανονισμού (ΕΕ) αριθ. 2/2012, σύμφωνα με το άρθρο 11 παράγραφος 2 του βασικού κανονισμού.

               (50)

               Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής που έχει συσταθεί με το άρθρο 15 παράγραφος 1 του βασικού κανονισμού.

         Ζ.   ΓΝΩΣΤΟΠΟΙΗΣΗ

               (51)

               Όλα τα ενδιαφερόμενα μέρη ενημερώθηκαν για τα ουσιώδη πραγματικά περιστατικά και το σκεπτικό βάσει των οποίων συνήχθησαν τα ανωτέρω συμπεράσματα και τους ζητήθηκε να υποβάλουν παρατηρήσεις. Επίσης, τους δόθηκε χρόνος για να υποβάλουν παρατηρήσεις μετά την εν λόγω γνωστοποίηση. Δεν υποβλήθηκαν παρατηρήσεις,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Στο άρθρο 1 του κανονισμού (ΕΚ) αριθ. 1890/2005, η παράγραφος 1 αντικαθίσταται από το ακόλουθο κείμενο:

      «1.   Επιβάλλεται οριστικός δασμός αντιντάμπινγκ στις εισαγωγές ορισμένων συνδετήρων και μερών αυτών από ανοξείδωτο χάλυβα, που υπάγονται στους κωδικούς ΣΟ 7318 12 10, ex 7318 14 10, 7318 15 30, 7318 15 51, 7318 15 61 και 7318 15 70 και είναι καταγωγής Λαϊκής Δημοκρατίας της Κίνας, Ινδονησίας, Ταϊβάν, Ταϊλάνδης και Βιετνάμ.
      Οι διμεταλλικοί συνδετήρες οι οποίοι ορίζονται ως: οι διμεταλλικοί κοχλίες αυτόματης διάτρησης, που διαθέτουν κνήμη (κότσι) και κεφαλή από ανοξείδωτο χάλυβα και ένα σημείο και νήματα με κόμπους από ανθρακούχο χάλυβα, που είναι κολλημένα μεταξύ τους έτσι ώστε να μπορεί ο κοχλίας να διατρήσει αυτόματα τη δική του πρότυπη οπή και να κόψει το δικό του νήμα σε σκληρό μέταλλο χάλυβα· και οι διμεταλλικοί αυτοελικοτομημένοι κοχλίες, που διαθέτουν κνήμη (κότσι) και κεφαλή από ανοξείδωτο χάλυβα και νήματα με κόμπους από ανθρακούχο χάλυβα, που είναι κολλημένα μεταξύ τους έτσι ώστε να μπορεί ο κοχλίας να κόψει το δικό του νήμα σε σκληρό μέταλλο χάλυβα, και υπάγονται και οι δύο στον κωδικό ΣΟ ex 7318 14 10, δεν καλύπτονται από τον οριστικό δασμό αντιντάμπινγκ.».

   Άρθρο 2
   Στον εκτελεστικό κανονισμό (ΕΕ) αριθ. 2/2012, το άρθρο 1 τροποποιείται ως εξής:

               α)

               Η παράγραφος 1 αντικαθίσταται από το ακόλουθο κείμενο:
               «1.   Επιβάλλεται οριστικός δασμός αντιντάμπινγκ στις εισαγωγές ορισμένων συνδετήρων και μερών αυτών από ανοξείδωτο χάλυβα, που υπάγονται στους κωδικούς ΣΟ 7318 12 10 και ex 7318 14 10 [κωδικοί TARIC από την επόμενη ημέρα της δημοσίευσης του εκτελεστικού κανονισμού (ΕΕ) αριθ. 830/2014 της Επιτροπής (8): 7318141051, 7318141059, 7318141081 και 7318141089], 7318 15 30, 7318 15 51, 7318 15 61 και 7318 15 70 και είναι καταγωγής Λαϊκής Δημοκρατίας της Κίνας και Ταϊβάν.
               Οι διμεταλλικοί συνδετήρες οι οποίοι ορίζονται ως: οι διμεταλλικοί κοχλίες αυτόματης διάτρησης, που διαθέτουν κνήμη (κότσι) και κεφαλή από ανοξείδωτο χάλυβα και ένα σημείο και νήματα με κόμπους από ανθρακούχο χάλυβα, που είναι κολλημένα μεταξύ τους έτσι ώστε να μπορεί ο κοχλίας να διατρήσει αυτόματα τη δική του πρότυπη οπή και να κόψει το δικό του νήμα σε σκληρό μέταλλο χάλυβα· και οι διμεταλλικοί αυτοελικοτομημένοι κοχλίες, που διαθέτουν κνήμη (κότσι) και κεφαλή από ανοξείδωτο χάλυβα και νήματα με κόμπους από ανθρακούχο χάλυβα, που είναι κολλημένα μεταξύ τους έτσι ώστε να μπορεί ο κοχλίας να κόψει το δικό του νήμα σε σκληρό μέταλλο χάλυβα, και υπάγονται και οι δύο στον κωδικό ΣΟ ex 7318 14 10, δεν καλύπτονται από τον οριστικό δασμό αντιντάμπινγκ.

                  (8)  Εκτελεστικός κανονισμός (ΕΕ) αριθ. 830/2014 της Επιτροπής, της 30ής Ιουλίου 2014, για την τροποποίηση του κανονισμού (ΕΚ) αριθ. 1890/2005 του Συμβουλίου, του εκτελεστικού κανονισμού (ΕΕ) αριθ. 2/2012 του Συμβουλίου και του εκτελεστικού κανονισμού (ΕΕ) αριθ. 205/2013 του Συμβουλίου όσον αφορά το πεδίο εφαρμογής των ισχυόντων μέτρων αντιντάμπινγκ σχετικά με συνδετήρες και μέρη αυτών από ανοξείδωτο χάλυβα και όσον αφορά τις αιτήσεις επανεξέτασης για νέους εξαγωγείς, και την πρόβλεψη δυνατότητας επιστροφής ή διαγραφής των δασμών σε ορισμένες περιπτώσεις (ΕΕ L 226 της 31.7.2014, σ. 16).»."

               β)

               Προστίθεται η ακόλουθη παράγραφος 4:
               «4.   Όταν ένας νέας παραγωγός-εξαγωγέας της Ταϊβάν προσκομίζει στην Επιτροπή επαρκή αποδεικτικά στοιχεία περί του ότι:

                           α)

                           δεν πραγματοποίησε στην Ένωση εξαγωγές του προϊόντος που περιγράφεται στο άρθρο 1 παράγραφος 1 κατά την περίοδο της έρευνας (1η Ιουλίου 2003 έως 30 Ιουνίου 2004)·

                           β)

                           δεν είναι συνδεδεμένος με κανέναν από τους εξαγωγείς ή παραγωγούς της Ταϊβάν στους οποίους έχουν επιβληθεί τα μέτρα του παρόντος κανονισμού και

                           γ)

                           έχει πράγματι εξαγάγει το εν λόγω προϊόν στην Ένωση μετά την περίοδο της έρευνας ή έχει συνάψει ανέκκλητο συμβατική υποχρέωση να εξαγάγει σημαντικές ποσότητες στην Ένωση,

                     το παράρτημα μπορεί να τροποποιηθεί με την προσθήκη του νέου παραγωγού-εξαγωγέα στις συνεργασθείσες εταιρείες που δεν περιλαμβάνονται στο δείγμα και οι οποίες, συνεπώς, υπόκεινται στον σταθμισμένο μέσο δασμολογικό συντελεστή 15,8 %.».

         Άρθρο 3
   Στο άρθρο 1 του εκτελεστικού κανονισμός (ΕΕ) αριθ. 205/2013, η παράγραφος 1 αντικαθίσταται από το ακόλουθο κείμενο:

      «1.   Ο οριστικός δασμός αντιντάμπινγκ που εφαρμόζεται σε “όλες τις άλλες εταιρείες”από τη ΛΔΚ και επιβλήθηκε με το άρθρο 1 παράγραφος 2 του κανονισμού (ΕΕ) αριθ. 2/2012, όπως τροποποιήθηκε με το άρθρο 2 του εκτελεστικού κανονισμού (ΕΕ) αριθ. 830/2014 της Επιτροπής (9), στις εισαγωγές ορισμένων συνδετήρων και μερών αυτών από ανοξείδωτο χάλυβα καταγωγής Λαϊκής Δημοκρατίας της Κίνας, επεκτείνεται στις εισαγωγές ορισμένων συνδετήρων και μερών αυτών από ανοξείδωτο χάλυβα που αποστέλλονται από τις Φιλιππίνες, είτε δηλώνονται ως καταγωγής Φιλιππινών είτε όχι, και υπάγονται στους κωδικούς ΣΟ ex 7318 12 10, ex 7318 14 10, ex 7318 15 30, ex 7318 15 51, ex 7318 15 61 και ex 7318 15 70 (κωδικοί TARIC 7318121011, 7318121091, 7318141051, 7318141081, 7318153011, 7318153061, 7318153081, 7318155111, 7318155161, 7318155181, 7318156111, 7318156161, 7318156181, 7318157011, 7318157061 και 7318157081), με εξαίρεση τις κάτωθι εταιρείες:

                  Εταιρεία

                  Πρόσθετος κωδικός Taric

                  Multi-Tek Fasteners Inc., Clark Freeport Zone, Pampanga, Φιλιππίνες

                  B355

                  Rosario Fasteners Corporation, Cavite Economic Area, Φιλιππίνες

                  B356

   Άρθρο 4
   Για τα αγαθά που δεν καλύπτονται από το άρθρο 1 παράγραφος 1 του κανονισμού (ΕΚ) αριθ. 1890/2005 και το άρθρο 1 παράγραφος 1 του εκτελεστικού κανονισμού (ΕΕ) αριθ. 2/2012, όπως επεκτάθηκαν με τον εκτελεστικό κανονισμό (ΕΕ) αριθ. 205/2013 και τροποποιήθηκαν με τον παρόντα κανονισμό, οι οριστικοί δασμοί αντιντάμπινγκ που καταβάλλονται ή εγγράφονται στους λογαριασμούς σύμφωνα με το άρθρο 1 παράγραφος 1 και το άρθρο 2 του κανονισμού (ΕΚ) αριθ. 1890/2005 καθώς και το άρθρο 1 παράγραφος 1 του εκτελεστικού κανονισμού (ΕΕ) αριθ. 2/2012, όπως επεκτάθηκαν με τον εκτελεστικό κανονισμό (ΕΕ) αριθ. 205/2013 πριν τροποποιηθούν με τον παρόντα κανονισμό, επιστρέφονται ή διαγράφονται.
   Για την επιστροφή και τη διαγραφή υποβάλλεται αίτηση στις εθνικές τελωνειακές αρχές σύμφωνα με την εφαρμοστέα τελωνειακή νομοθεσία. Αν οι προθεσμίες που προβλέπονται στο άρθρο 236 παράγραφος 2 του κανονισμού (ΕΟΚ) αριθ. 2913/92 του Συμβουλίου (10) έχουν λήξει πριν από ή κατά την ημερομηνία δημοσίευσης του παρόντος κανονισμού ή αν πρόκειται να λήξουν εντός έξι μηνών από την ημερομηνία αυτή, παρατείνονται, έτσι ώστε να λήξουν έξι μήνες μετά την ημερομηνία έναρξης ισχύος του παρόντος κανονισμού.
   Άρθρο 5
   Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
   Εφαρμόζεται αναδρομικά από τις 20 Νοεμβρίου 2005.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 30 Ιουλίου 2014.

            Για την Επιτροπή

            Ο Πρόεδρος

         José Manuel BARROSO

      (1)  ΕΕ L 343 της 22.12.2009, σ. 51.

      (2)  Κανονισμός (ΕΚ) αριθ. 1890/2005 του Συμβουλίου, της 14ης Νοεμβρίου 2005, για την επιβολή οριστικού δασμού αντιντάμπινγκ και την οριστική είσπραξη του προσωρινού δασμού στις εισαγωγές ορισμένων συνδετήρων και μερών αυτών από ανοξείδωτο χάλυβα καταγωγής Λαϊκής Δημοκρατίας της Κίνας, Ινδονησίας, Ταϊβάν, Ταϊλάνδης και Βιετνάμ, και για τον τερματισμό της διαδικασίας για τις εισαγωγές ορισμένων συνδετήρων και μερών αυτών από ανοξείδωτο χάλυβα καταγωγής Μαλαισίας και Φιλιππινών (ΕΕ L 302 της 19.11.2005, σ. 1).

      (3)  Εκτελεστικός κανονισμός (ΕΕ) αριθ. 2/2012 του Συμβουλίου, της 4ης Ιανουαρίου 2012, για την επιβολή οριστικού δασμού αντιντάμπινγκ στις εισαγωγές ορισμένων συνδετήρων και μερών αυτών από ανοξείδωτο χάλυβα, προέλευσης Λαϊκής Δημοκρατίας της Κίνας και Ταϊβάν, κατόπιν επανεξέτασης ενόψει της λήξης της ισχύος των μέτρων σύμφωνα με το άρθρο 11 παράγραφος 2 του κανονισμού (ΕΚ) αριθ. 1225/2009 (ΕΕ L 5 της 7.1.2012, σ. 1).

      (4)  Εκτελεστικός κανονισμός (ΕΕ) αριθ. 205/2013 του Συμβουλίου, της 7ης Μαρτίου 2013, για την επέκταση του οριστικού δασμού αντιντάμπινγκ που επιβλήθηκε με τον εκτελεστικό κανονισμό (ΕΕ) αριθ. 2/2012 σχετικά με τις εισαγωγές ορισμένων συνδετήρων και μερών αυτών από ανοξείδωτο χάλυβα καταγωγής Λαϊκής Δημοκρατίας της Κίνας στις εισαγωγές ορισμένων συνδετήρων από ανοξείδωτο χάλυβα που αποστέλλονται από τις Φιλιππίνες, είτε δηλώνονται ως καταγωγής Φιλιππινών είτε όχι, και την περάτωση της έρευνας σχετικά με πιθανή καταστρατήγηση των μέτρων αντιντάμπινγκ που επιβάλλει ο εν λόγω κανονισμός από εισαγωγές ορισμένων συνδετήρων και μερών αυτών από ανοξείδωτο χάλυβα που αποστέλλονται από τη Μαλαισία και την Ταϊλάνδη, οι οποίοι είτε δηλώνονται ως καταγωγής Μαλαισίας και Ταϊλάνδης είτε όχι (ΕΕ L 68 της 12.3.2013, σ. 1).

      (5)  ΕΕ C 160 της 6.6.2013, σ. 3.

      (6)  Η ενδιάμεση επανεξέταση κινήθηκε αυτεπαγγέλτως για τη ΛΔΚ, εφόσον τα μέτρα εφαρμόζονται τόσο στην Ταϊβάν όσο και στη ΛΔΚ.

      (7)  Αιτιολογική σκέψη 22 του κανονισμού για την επανεξέταση ενόψει της λήξης της ισχύος των μέτρων.

      (10)  Κανονισμός (ΕΟΚ) αριθ. 2913/92 του Συμβουλίου, της 12ης Οκτωβρίου 1992, περί θεσπίσεως κοινοτικού τελωνειακού κώδικα (ΕΕ L 302 της 19.10.1992, σ. 1).


title: Εκτελεστικός κανονισμός (ΕΕ) 2017/805 της Επιτροπής, της 11ης Μαΐου 2017, για την ανανέωση της έγκρισης της δραστικής ουσίας flazasulfuron, σύμφωνα με τον κανονισμό (ΕΚ) αριθ. 1107/2009 του Ευρωπαϊκού Κοινοβουλίου και του Συμβουλίου σχετικά με τη διάθεση φυτοπροστατευτικών προϊόντων στην αγορά, και την τροποποίηση του παραρτήματος του εκτελεστικού κανονισμού (ΕΕ) αριθ. 540/2011 της Επιτροπής (Κείμενο που παρουσιάζει ενδιαφέρον για τον ΕΟΧ )

text:
               12.5.2017

               EL

               Επίσημη Εφημερίδα της Ευρωπαϊκής Ένωσης

               L 121/26

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2017/805 ΤΗΣ ΕΠΙΤΡΟΠΉΣ
   της 11ης Μαΐου 2017
   για την ανανέωση της έγκρισης της δραστικής ουσίας flazasulfuron, σύμφωνα με τον κανονισμό (ΕΚ) αριθ. 1107/2009 του Ευρωπαϊκού Κοινοβουλίου και του Συμβουλίου σχετικά με τη διάθεση φυτοπροστατευτικών προϊόντων στην αγορά, και την τροποποίηση του παραρτήματος του εκτελεστικού κανονισμού (ΕΕ) αριθ. 540/2011 της Επιτροπής
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 1107/2009 του Ευρωπαϊκού Κοινοβουλίου και του Συμβουλίου, της 21ης Οκτωβρίου 2009, σχετικά με τη διάθεση φυτοπροστατευτικών προϊόντων στην αγορά και την κατάργηση των οδηγιών 79/117/ΕΟΚ και 91/414/ΕΟΚ του Συμβουλίου (1), και ιδίως το άρθρο 20 παράγραφος 1,
   Εκτιμώντας τα ακόλουθα:

               (1)

               Με την οδηγία 2004/30/ΕΚ της Επιτροπής (2) η ουσία flazasulfuron προστέθηκε ως δραστική ουσία στο παράρτημα I της οδηγίας 91/414/ΕΟΚ του Συμβουλίου (3).

               (2)

               Οι δραστικές ουσίες που περιλαμβάνονται στο παράρτημα I της οδηγίας 91/414/ΕΟΚ θεωρούνται ότι έχουν εγκριθεί δυνάμει του κανονισμού (ΕΚ) αριθ. 1107/2009 και παρατίθενται στο μέρος A του παραρτήματος του εκτελεστικού κανονισμού (ΕΕ) αριθ. 540/2011 της Επιτροπής (4).

               (3)

               Η έγκριση της δραστικής ουσίας flazasulfuron, όπως ορίζεται στο μέρος Α του παραρτήματος του εκτελεστικού κανονισμού (ΕΕ) αριθ. 540/2011, λήγει στις 31 Ιανουαρίου 2018.

               (4)

               Υποβλήθηκε αίτηση για την ανανέωση της έγκρισης της ουσίας flazasulfuron, σύμφωνα με το άρθρο 1 του εκτελεστικού κανονισμού (ΕΕ) αριθ. 844/2012 της Επιτροπής (5), εντός της χρονικής περιόδου που ορίζεται στο εν λόγω άρθρο.

               (5)

               Ο αιτών υπέβαλε τους συμπληρωματικούς φακέλους που απαιτούνται σύμφωνα με το άρθρο 6 του εκτελεστικού κανονισμού (ΕΕ) αριθ. 844/2012. Το κράτος μέλος-εισηγητής διαπίστωσε ότι η αίτηση ήταν πλήρης.

               (6)

               Το κράτος μέλος-εισηγητής εκπόνησε έκθεση αξιολόγησης της ανανέωσης σε συνεννόηση με το κράτος μέλος-συνεισηγητή και την υπέβαλε στην Ευρωπαϊκή Αρχή για την Ασφάλεια των Τροφίμων («η Αρχή») και στην Επιτροπή στις 14 Αυγούστου 2015.

               (7)

               Η Αρχή γνωστοποίησε την έκθεση αξιολόγησης της ανανέωσης στον αιτούντα και στα κράτη μέλη για υποβολή παρατηρήσεων και διαβίβασε τις παρατηρήσεις που έλαβε στην Επιτροπή. Η Αρχή κατέστησε επίσης διαθέσιμο στο κοινό τον συμπληρωματικό συνοπτικό φάκελο.

               (8)

               Στις 10 Αυγούστου 2016 (6) η Αρχή γνωστοποίησε στην Επιτροπή το συμπέρασμά της σχετικά με το αν η ουσία flazasulfuron μπορεί να αναμένεται ότι θα πληροί τα κριτήρια έγκρισης που προβλέπονται στο άρθρο 4 του κανονισμού (ΕΚ) αριθ. 1107/2009. Στις 6 Οκτωβρίου 2016 η Επιτροπή υπέβαλε στη μόνιμη επιτροπή φυτών, ζώων, τροφίμων και ζωοτροφών σχέδιο της έκθεσης ανανέωσης για την ουσία flazasulfuron.

               (9)

               Έχει αποδειχτεί για μία ή περισσότερες αντιπροσωπευτικές χρήσεις ενός τουλάχιστον φυτοπροστατευτικού προϊόντος που περιέχει την ουσία flazasulfuron ότι πληρούνται τα κριτήρια έγκρισης που προβλέπονται στο άρθρο 4 του κανονισμού (ΕΚ) αριθ. 1107/2009. Ως εκ τούτου, είναι σκόπιμο να ανανεωθεί η έγκριση της ουσίας flazasulfuron.

               (10)

               Η εκτίμηση επικινδυνότητας για την ανανέωση της έγκρισης της ουσίας flazasulfuron βασίζεται σε περιορισμένο αριθμό αντιπροσωπευτικών χρήσεων, οι οποίες, ωστόσο, δεν επηρεάζουν τις χρήσεις για τις οποίες μπορούν να εγκριθούν φυτοπροστατευτικά προϊόντα που περιέχουν την ουσία flazasulfuron. Ως εκ τούτου, είναι σκόπιμο να μη διατηρηθεί ο περιορισμός στη χρήση της εν λόγω ουσίας μόνο ως ζιζανιοκτόνου.

               (11)

               Ωστόσο, σύμφωνα με το άρθρο 14 παράγραφος 1 του κανονισμού (ΕΚ) αριθ. 1107/2009, σε συνδυασμό με το άρθρο 6 του ίδιου κανονισμού και με βάση τις τρέχουσες επιστημονικές και τεχνικές γνώσεις, είναι αναγκαίο να συμπεριληφθούν ορισμένοι όροι και περιορισμοί. Ειδικότερα, είναι σκόπιμο να απαιτηθούν περαιτέρω επιβεβαιωτικές πληροφορίες.

               (12)

               Σύμφωνα με το άρθρο 20 παράγραφος 3 του κανονισμού (ΕΚ) αριθ. 1107/2009, σε συνδυασμό με το άρθρο 13 παράγραφος 4 του ίδιου κανονισμού, το παράρτημα του εκτελεστικού κανονισμού (ΕΕ) αριθ. 540/2011 θα πρέπει να τροποποιηθεί αναλόγως.

               (13)

               Ο εκτελεστικός κανονισμός (ΕΕ) 2016/2016 της Επιτροπής (7) παρέτεινε την περίοδο έγκρισης της ουσίας flazasulfuron έως τις 31 Ιανουαρίου 2018, προκειμένου η διαδικασία ανανέωσης να ολοκληρωθεί πριν από την ημερομηνία λήξης της έγκρισης της εν λόγω ουσίας. Ωστόσο, δεδομένου ότι η απόφαση σχετικά με την ανανέωση ελήφθη πριν από την εν λόγω ημερομηνία λήξης της έγκρισης, ο παρών κανονισμός εφαρμόζεται από την 1η Αυγούστου 2017.

               (14)

               Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Ανανέωση της έγκρισης δραστικής ουσίας
   Η έγκριση της δραστικής ουσίας flazasulfuron, όπως προσδιορίζεται στο παράρτημα I, ανανεώνεται υπό τους όρους που προβλέπονται στο εν λόγω παράρτημα.
   Άρθρο 2
   Τροποποίηση του εκτελεστικού κανονισμού (ΕΕ) αριθ. 540/2011
   Το παράρτημα του εκτελεστικού κανονισμού (ΕΕ) αριθ. 540/2011 τροποποιείται σύμφωνα με το παράρτημα II του παρόντος κανονισμού.
   Άρθρο 3
   Έναρξη ισχύος και ημερομηνία εφαρμογής
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   Εφαρμόζεται από την 1η Αυγούστου 2017.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 11 Μαΐου 2017.

            Για την Επιτροπή

            Ο Πρόεδρος

         Jean-Claude JUNCKER

      (1)  ΕΕ L 309 της 24.11.2009, σ. 1.

      (2)  Οδηγία 2004/30/ΕΚ της Επιτροπής, της 10ης Μαρτίου 2004, για την τροποποίηση της οδηγίας 91/414/ΕΟΚ του Συμβουλίου ώστε να καταχωριστούν οι ουσίες βενζοϊκό οξύ, flazasulfuron και pyraclostrobin ως δραστικές ουσίες (ΕΕ L 77 της 13.3.2004, σ. 50).

      (3)  Οδηγία 91/414/ΕΟΚ του Συμβουλίου, της 15ης Ιουλίου 1991, σχετικά με τη διάθεση στην αγορά φυτοπροστατευτικών προϊόντων (ΕΕ L 230 της 19.8.1991, σ. 1).

      (4)  Εκτελεστικός κανονισμός (ΕΕ) αριθ. 540/2011 της Επιτροπής, της 25ης Μαΐου 2011, σχετικά με την εφαρμογή του κανονισμού (ΕΚ) αριθ. 1107/2009 του Ευρωπαϊκού Κοινοβουλίου και του Συμβουλίου όσον αφορά τον κατάλογο των εγκεκριμένων δραστικών ουσιών (ΕΕ L 153 της 11.6.2011, σ. 1).

      (5)  Εκτελεστικός κανονισμός (ΕΕ) αριθ. 844/2012 της Επιτροπής, της 18ης Σεπτεμβρίου 2012, για τον καθορισμό των διατάξεων που απαιτούνται για την εφαρμογή της διαδικασίας ανανέωσης της έγκρισης δραστικών ουσιών, που προβλέπεται στον κανονισμό (ΕΚ) αριθ. 1107/2009 του Ευρωπαϊκού Κοινοβουλίου και του Συμβουλίου σχετικά με τη διάθεση φυτοπροστατευτικών προϊόντων στην αγορά (ΕΕ L 252 της 19.9.2012, σ. 26).

      (6)  EFSA Journal 2016· 14(9):4575, 24 σ. Διατίθεται ηλεκτρονικά στην εξής διεύθυνση: www.efsa.europa.eu

      (7)  Εκτελεστικός κανονισμός (ΕΕ) 2016/2016 της Επιτροπής, της 17ης Νοεμβρίου 2016, για την τροποποίηση του εκτελεστικού κανονισμού (ΕΕ) αριθ. 540/2011 όσον αφορά την παράταση των περιόδων έγκρισης των δραστικών ουσιών acetamiprid, βενζοϊκό οξύ, flazasulfuron, mecoprop-P, mepanipyrim, mesosulfuron, propineb, propoxycarbazon, propyzamide, propiconazole, pseudomonas chlororaphis στέλεχος: MA 342, pyraclostrobin, quinoxyfen, thiacloprid, thiram, ziram, zoxamide (ΕΕ L 312 της 18.11.2016, σ. 21).

      ΠΑΡΑΡΤΗΜΑ I

                  Κοινή ονομασία, αριθμοί ταυτοποίησης

                  Ονομασία IUPAC

                  Καθαρότητα (1)

                  Ημερομηνία έγκρισης

                  Λήξη της έγκρισης

                  Ειδικές διατάξεις

                  Flazasulfuron
                  Αριθ. CAS: 104040-78-0
                  Αριθ. CIPAC: 595

                  1-(4,6-διμεθοξυπυριμιδιν-2-υλο)-3-(3-τριφθορομεθυλο-2-πυριδυλοσουλφονυλ)ουρία

                  ≥ 960 g/kg

                  1η Αυγούστου 2017

                  31 Ιουλίου 2032

                  Για την εφαρμογή των ενιαίων αρχών, όπως αναφέρεται στο άρθρο 29 παράγραφος 6 του κανονισμού (ΕΚ) αριθ. 1107/2009, λαμβάνονται υπόψη τα συμπεράσματα της έκθεσης ανανέωσης για την ουσία flazasulfuron, και ιδίως τα προσαρτήματά της I και II.
                  Κατά τη συνολική αυτή αξιολόγηση, τα κράτη μέλη δίνουν ιδιαίτερη προσοχή:

                              —

                              στην προστασία των υδρόβιων φυτών,

                              —

                              στην προστασία των μη στοχευόμενων χερσαίων φυτών,

                              —

                              στην προστασία των υπόγειων υδάτων, όταν η ουσία χρησιμοποιείται σε περιοχές με ευαίσθητα εδαφικά και/ή κλιματικά χαρακτηριστικά.

                        Οι όροι χρήσης περιλαμβάνουν μέτρα περιορισμού του κινδύνου, όπου κρίνεται σκόπιμο.
                  Ο αιτών υποβάλλει στην Επιτροπή, στα κράτη μέλη και στην Αρχή επιβεβαιωτικές πληροφορίες όσον αφορά τις συνέπειες των διεργασιών επεξεργασίας των υδάτων στη φύση των υπολειμμάτων στο πόσιμο νερό εντός δύο ετών μετά τη δημοσιοποίηση από την Επιτροπή ενός εγγράφου καθοδήγησης για την αξιολόγηση των συνεπειών των διεργασιών επεξεργασίας των υδάτων στη φύση των υπολειμμάτων που υπάρχουν στα επιφανειακά και υπόγεια ύδατα.

         (1)  Περισσότερες λεπτομέρειες σχετικά με την ταυτότητα και τις προδιαγραφές της δραστικής ουσίας παρέχονται στην έκθεση ανασκόπησης.

      ΠΑΡΑΡΤΗΜΑ II
      Το παράρτημα του εκτελεστικού κανονισμού (ΕΕ) αριθ. 540/2011 τροποποιείται ως εξής:

                  1)

                  στο μέρος Α, απαλείφεται η καταχώριση 80 για την ουσία flazasulfuron·

                  2)

                  στο μέρος Β, προστίθεται η ακόλουθη καταχώριση 108:

                              Αριθμός

                              Κοινή ονομασία, αριθμοί ταυτοποίησης

                              Ονομασία IUPAC

                              Καθαρότητα (1)

                              Ημερομηνία έγκρισης

                              Λήξη της έγκρισης

                              Ειδικές διατάξεις

                              «108

                              Flazasulfuron
                              Αριθ. CAS: 104040-78-0
                              Αριθ. CIPAC: 595

                              1-(4,6-διμεθοξυπυριμιδιν-2-υλο)-3-(3-τριφθορομεθυλο-2-πυριδυλοσουλφονυλ)ουρία

                              ≥ 960 g/kg

                              1η Αυγούστου 2017

                              31 Ιουλίου 2032

                              Για την εφαρμογή των ενιαίων αρχών, όπως αναφέρεται στο άρθρο 29 παράγραφος 6 του κανονισμού (ΕΚ) αριθ. 1107/2009, λαμβάνονται υπόψη τα συμπεράσματα της έκθεσης ανανέωσης για την ουσία flazasulfuron, και ιδίως τα προσαρτήματά της I και II.
                              Κατά τη συνολική αυτή αξιολόγηση, τα κράτη μέλη δίνουν ιδιαίτερη προσοχή:

                                          —

                                          στην προστασία των υδρόβιων φυτών,

                                          —

                                          στην προστασία των μη στοχευόμενων χερσαίων φυτών,

                                          —

                                          στην προστασία των υπόγειων υδάτων, όταν η ουσία χρησιμοποιείται σε περιοχές με ευαίσθητα εδαφικά και/ή κλιματικά χαρακτηριστικά.

                                    Οι όροι χρήσης περιλαμβάνουν μέτρα περιορισμού του κινδύνου, όπου κρίνεται σκόπιμο.
                              Ο αιτών υποβάλλει στην Επιτροπή, στα κράτη μέλη και στην Αρχή επιβεβαιωτικές πληροφορίες όσον αφορά τις συνέπειες των διεργασιών επεξεργασίας των υδάτων στη φύση των υπολειμμάτων στο πόσιμο νερό εντός δύο ετών μετά τη δημοσιοποίηση από την Επιτροπή ενός εγγράφου καθοδήγησης για την αξιολόγηση των συνεπειών των διεργασιών επεξεργασίας των υδάτων στη φύση των υπολειμμάτων που υπάρχουν στα επιφανειακά και υπόγεια ύδατα.»

         (1)  Περισσότερες λεπτομέρειες σχετικά με την ταυτότητα και τις προδιαγραφές της δραστικής ουσίας παρέχονται στην έκθεση ανασκόπησης.